lunedì 18 aprile 2016
I luvins
Il martars a Codroip e je une zornade speciâl. A rive int di ducj i paîs dongje, che no pues mancjâ a chest apontament setemanâl. Lis ostariis a son plenis di int e tancj di lôr, bevût un taiut ta un puest, cun la scuse di cirî cualchidun, a van a preâ subit ta une altre glesie. Pe place il vosarili al è cussì alt che si tu âs alc di dî a cualchidun dongje di te, i tu âs di alçâ la vôs.
Vuê me mari e vûl puartâmi al marcjât e par me e je la prime volte. Je mi ten strente la manute parcè che framieç dute chê int i podarès pierdimi. M'al veve racomandât plui voltis prin di jessi di cjase: ”Paulino, tenti simpri tes mês cotulis, che si tu ti pierdis cualchi zingar al podarès puartâti vie!”. Jo o ai il terôr che al sucedi alc dal gjenar e no moli nancje un moment la cotule di mê mari.
Po ben, a viodi dute la place e il borc di sot cussì plens di int e di barachis, jo o soi incantesemât. Sui bancs des barachis al è di dut e di plui. No ai mai viodût nuie dal gjenar; vistîts, maiutis, bregons, cotulis di ducj i colôrs, e po scarpis, scarpets, çavatis, scalfarots di dutis lis misuris. Po ancjemò la barache dai plats, scudielis, tacis, cjassis di luminio e di len, pirons e sedons. Cuant che o viôt l'om che al vent plats, a butâju par aiar, disint che a son infranzibii, e ai sbrisse un plat che par tiere al va in mil tocs, i sclopi a ridi di gust; l'om dai plats, mi da une cjalade di brut e jo mi scuint tes cotulis di mê mari. Passìn devant dal banc dai dolçs e mê mari mi strissine vie di corse cence che o vedi il timp di tacâ a vaî. Che o sin denant dal banc dal pes si inacuarzisi subit pal odôr. Il pessâr al spessee a butâ glace sul pes ma lis moscjis a fasin fieste distès. La barache dal formadi po e mostre formadis di dutis lis cualitâts; jo o cognòs nome chel di latarie e soredut no ai mai viodût une forme interie di grana, nere e cussì grandonone. L'odôr dal formadi po al è cussì bon di fâmi vignî la aghegole. In font dal marcjât, finidis lis barachis, a son lis feminis che a vendin besteutis. Une e à un zei plen di poleçuts, une altre a vent razutis e jo o sarès ancjemò li a cjarezâlis tant a son nininis. Tornant indaûr, mê mari a si ferme a cjoli un pocje di verdure e cualchi pome. Sul banc dal pomarûl, intun cjanton, al è un grum di robis zalis e tarondis, che jo no cognòs. “Ce sono chês robis li, mame?” domandi. “A son luvins e a son ni vore bogns” e fâs je.
Cussì mê mari a si gjave un caprici e 'nt compre un scartuçut. Ju cerci, ma san come di fasûl crût o di cesaron e no mi plasin, cussì torni il scartuçut a mê mari che ju pare ju cence fâsi preâ.
Vignint vie o ai ancjemò tes orelis la vôs dal pomarûl che al zighe: “Vaît, vaît frutins, se no la mame no us compre i luvins”.
di Pauli Jacus (IV3IAN)
Etichetis: Contis, Gjenar romantic, Pauli Jacuss
sabato 16 aprile 2016
Ce contìno a San Marc
Mandi a ducj, contecurtârs e prudeladôrs di Contecurte.
Vuê o vin une super gnove che e rivuarde la nestre Ostarie!
Vinars che al ven, ai 22 di Avrîl, inte suaze de fieste dal paîs dute furlane inmaneade a San Marc (chel di Merêt di Tombe, par capîsi) e je stade metude adun une super serade, cun dentri nuiemancul che la nestre Ostarie.
O sin capitâts intune serade maraveose, di no pierdi, dulà che si rît, si gjolt, si scolte musiche e contis, si mangje e si bêf.
Onde furlane e à metût dongje il gotha de int fûr cu la cassele che e zire tor par il Friûl in chescj ultins timps. Si tache cui Cjastrons e la proiezion de lôr FriûlRevolution.
Dopo o sin nôaltris de ostarie, cuntune puntade che e zuie cu la narative curte e nus conte cemût scrivi contis intun Ce Contino a San Marc, cun tant di Ostîr, Berlon, Famei… insome, dute la clape de Ostarie e des contis curtis.
E daûr di nô, a sierâ la serade, dopo il sucès in chel di Milan, nuiemancul che i LaipNessLess, cu lis lôr bestiis Forestis.
Ce volêso di plui?
Une serade di no pierdi, e se propite no podês vignî voaltris, fasêt zirâ la vôs, condivideit chest post, invidait sul event dal muselibri... insome, sparniçait!Parsore chi la locandine dal event, si tache aes 18.00 cu la screadure de Sale de Comunitât e aes 20.00 cui Cjastrons… Nô o varessin ti tacâ aes vot e mieze e o sin za pronts e in bore!
Etichetis: Berlon, Contis, Events e Leturis, Famei, Ostîr
mercoledì 13 aprile 2016
La ligrie dai vecjos
Domenie i soi lade a cjatâ i miei nonos in Cjargne, ju ai cjatâts avonde pulîts devant de television a cjalâ une messe. Il nono, pal so complean al veve stât a no sai ce fiere e al jere dut content. Al veve cjatât une machine che i podeve fâ le metât dal so lavôr e alore 'nt veve compradis dôs...
I ai domandât se al scomençave a sintîsi strac di lavorâ. Se al veve pôre di murî.
Al mi a dite che "a 80 agns, nol veva nissuna pora di murî ma no i varès plasût di sei ai tar chel moment...”
Cualchi volte no capìs se lu fâs par fâmi ridi o par sintîsi vivi, ma i ai dite che al jere simpri pront a fâmi spreçâ. Lui al à dite che, sì, al jera simpri pront, ma par cê fâ nol saveva... Dutcâs al mi a dite che i soi plui biei moments al e co al fâs l'amôr. Pe none invezit al e il dí di Nadâl, parce che al sucêt plui di spes. Disse ironiche metint sù le taule pal cafè.
E come chi ridevi viodint il so cjan a menâ le code cuant chi davi un zucar a mi a dite di provâ a da un zucar ancje al nono...
Ae IV a rivave il moment dal ofertori, e al nono invezit i ai dât di scuindon un pachet di goldons, parce che le ultime volte che al jere vignût jù da nô a Lignan,viodint un goldon te splaze, no sai se al e parce che al veve dismenteât i ocjâi o parce che al veve dismenteât cemût che si doprin al crodeve che cualchidun al ves pierdût le piel fasint l'amôr.
Ce che al fasarà dai goldons no lu sai e no ai voie di savê, i ai dite. Ma o sarès distès curiose za che a son 20 agns che al è in pension. Li, mi à contât che cuant che al jere lât al ufici dal Inps ,a pene che al veve gjavât le cjamese i vevin dite che al podeve rimetile e i vevin dât le pension cence nancje domandâi le cjarte di identitât. Su chest, le none mi à cridât ca "ch'al vares vût di sbassâ bregons e mudantas che i varessin dât encja le pension di invaliditât..."
Ma ae television, al jere rivât il moment de cercje e li, il nono, no sai se par disasi o par avaritât, al studà le TV.
Le none alore si alçà di colp par scjampâ te cusine come une disperade. Po, tornant indaûr cule mantie di bachilite de moche in man a disé che no saveve se jere une punizion par vê studât la TV ma par no studâ il café, si jere dut brusât.
- Sorta chi ai studât le television senó tu no tu studavas plui il gas. Al disé il nono. Daspò, dopo une polse, seri come un plevan ae benedizion ma i voi in sbighet par spiâ le mê reazion, al contà che di buinore, metint le cjamese i jere restât un boton te man, daspó metint lis scarpis a i jere restât le coree te man e comò che al veve di lâ a pissâ al veve pôre di fâsi dan...
I no sai trops agns che vivaran inmò i miei nonos ma al mi displasarà un grum cuant che laran. Il lôr fevelâ lunc ma sclet e le lôr ligrie vere o pustice mi mancjaran. Cu la etât che àn, a son inmò pulîts e a voltis miôr di me. Anzit, o vevi di ringraciâ le none pal so bon consei. Le ultime volte chi eri stade dal miedi o vevi vût un farmac par durmî e jê a veve volût savê il parcè. Cumò o duar cence interuzion dute le gnot parcè che in gracie dal so consei, invezit di cjapâlu jo, il sonifar lu doi al gno om.
di Jaio Furlanâr
Publicât di gelo stellato a lis 08:00:00 11 coments
Etichetis: Contis, Gjenar ironic, Jaio Furlanâr
lunedì 11 aprile 2016
La muart e Svualdin
La Muart e jere partide ancje jê a binore ma di Udin. La Muart e veve fat gulizion cuntun bevaron fat cun chês robis modernis di cumò… mi à dit gno nevôt… taurina, ercolina, hulkina…
Svualdin al veve une vecje Torpado mieze rusine e cu lis mantiis di cuar. Le veve pene piturade cuntun lavôr “a cjandele” ven a stâi al veve brusât la vernîs frescje fasint des riis e cussì e sameave a une tigre.
La Muart e veve une biciclete di titanio che e valeve 4000 euros e, in gracie dal bevaron, e jere za a Pagnà.
Svualdin al veve bielzà peât la prime fassine di lens bogns par piâ il fûc cuant che, inte Ipovie, a retis di Cjastelîr e rivà la Muart!
Svualdin al fasè apene in timp a viodi la Muart: chel coredôr cuntune strane divise cul disen di un SCHELETRO! Il coredôr al jere in bombe! A 70 a la ore… no si sarès fermât par un puaret cuntune vecje Torpado.
“Adiudiudiu… ma isal mat?” al pensà Svualdin e si butà viers il cjamp par evità il ciclist ma si inçopedà colant cu la muse ta lis gjambis di blave taiadis di pôc e... nie, si svuarbà un voli, ma la muart i passà su la schene e no si inacuarzè nancje di lui.
Di chê volte, a ducj chei che i domandavin cemût che si jere svuarbât, Svualdin al rispuindeve: "ah, jesus! Miôr vuarps che la biciclete!" e ducj a pensavin che al fos deventât ancjemò plui mat, ma savìn ben nô che no je vere!!!
Di chê volte, a ducj chei che i domandavin cemût che si jere svuarbât, Svualdin al rispuindeve: "ah, jesus! Miôr vuarps che la biciclete!" e ducj a pensavin che al fos deventât ancjemò plui mat, ma savìn ben nô che no je vere!!!
di Milio dai cjans
Etichetis: Contis, Gjenar ironic, Gjenar sureâl, Milio dai cjans
venerdì 8 aprile 2016
Benedete television
O sai di jessi une vore ingorde, chi a Cjarlins une come mê la clamin “sfunzicade”, di dolçs po’ no stin nancje a fevelâ!
No dome di dolçuts, ma propit cun chêi o ài començât di piçule la mê cariere di robariis: une volte scuviert che la clâf dal armâr in cjamare di mê mari e jere la stesse dal comò… voltiti mont! In tal zîr di un marilamp o ài fâts sparî un biel pac di wafers, formât famee, miôr di Silvan il mâc!
Zaromai di un biel pôc di timp o tiravi lis orelis a scoltâ i discors jenfri gno pari e mê mari: o sintivi a fevelâ di ratis, un biel numar di lôr, ma gno pari LA VOLEVE e l’unic mût par vêle, par un molzidôr, ven a stâi i paria, i ultins inte scjale sociâl, al jere propit chel di comprâle a ratis e al Tôr, la buteghe di eletrodomestics dal Sior Sorato, e judave cussì ancje i ultins in classifiche.
E je rivade, a la fin, poiade suntun carel neri cun doi riplans di veri, un bocon di bussulot scûr e cun sot, intal riplan di veri une robe di fier (il gno om eletricist mi à dit che tal so nol jere il “stabilizzatore di tensione” par talian). Parsore di chest bocon di bussulot o vevin vût in regâl un ridicul abat-jour, che forsit al servive par vê un pôc di lusôr inte stanzie cuant che o cjalavin la television, intal câs che si jevassin sù de cjadree par no lâ a sbati cuintri cualchi picôl o spiç di no sai ce. Un mont, dentri di chê scjate, che al mostrave l’isolament trement di chel cjasâl li, indulà che o vivevin, la Famule, regalant cussì a chê frute ingorde no dome di wafers, ma di dut chel che al slargjave l’orizont di là da la stale, di là da lis povoladis... di là... di là di... dut chel che o sintivi la mancjance, forsit di un mont fat di int, di contats, di salûts, bocje di ridi, cjacaris, ridadis.
O començavi a vivi intal moment che al sparive il monoscopi cu la musiche che e faseve vignâ jù la rêt, scuasi come chê di un cogôl: al sucedeve tor lis cuatri e mieze cui programis pai piçui, ven a stâi “la tv dei ragazzi”. O jeri come un plen di sêt intal desert e mi bevevi dut, propit dut! Cartons animâts, senegjâts, telefilms, contis di un pirate tartaiot inte nâf da la none dal corsâr neri (Pietro de Vico e la sô femine Anna Campora), lis flabis di Paolo Poli, indulà che lui, sentât suntune cjadree a ti tirave fûr dome cul cambiâ i tons de vôs une slavine di personaçs, un teatri intîr inte sô vôs e inte nestre fantasie... ingrisui di no crodi di tant brâf che’al jere (no dome al jere, parcè che none Barbara lu à viodût ancje in teatri e nol è cambiât di une virgule!) Ma mi zupavi ancje Enza Sampò cu la rubriche pes fantaçutis, mê mari no si deve pâs a viodimi cussì inçusside daûr de television, parfin a parecjâ la taule o fasevi dut cuntun voli a la television! O bevevi ogni peraule di chê scjate magjiche, fin a rivâ al “Carosello”: e li purtrop, a no jerin ni sants e ni madonis, si veve di lâ sù pai taps! Sfunzicade come che o jeri (e o soi) no mi rassegnavi a no viodi chei biei senegjiâts di Antongiulio Maiano, che a fasevin dopo Carosello e o vevi studiât, vie pal dì, une gjincane jenfri lis breis fûr des cjamaris par memoreâ chês che a cricavin e poiâ i pîs cussì dome su chês cidinis... O vevi lassade a pene a pene metude dongje la puarte par no fâ sintî nancje il cric de sieradure e, tal cidinôr de cjase, un pît su la bree buine e chel altri cu la gjambe ben vierte par rivâ a chê altre bree che no cricave, cul cûr in bocje e i tambûrs intes orelis, a la fin o soi rivade in cusine. Il volum scuasi al nuie, tacade a la television o stevi cjalant Alberto Lupo che al recitave inte “La Cittadella” e… di bot e sclop a no si pie il lusôr intal tinel e la staze zigant di gno pari e jentre in cusine come une bissebove, berghelant, blestemant e cul braç tignut a la maniere di une spade mi segne la vie de cjamare!
E je ben vere che jo a gjo pari je varès ancje petade, ma ben a mê mari no i scjampave nuie e la mê ritirade e puartave onôr a jê, che mi deve dîs a zero in furbetât e companie biele!
di Barbara Battel
Etichetis: Barbara Battel, Contis, Gjenar romantic
mercoledì 6 aprile 2016
Il câs de letare cence non
La vôs dal ostîr e jere compagnade dal so gran dêt che al pontave viers il bancon.
Il Comissari Rocheton al à cjapât in man la letare e subit al à scomençât a cjalâle par ben.
«Uhm... Ce strani... Cence nissune scrite... Sigûr e plate alc. Ostîr, clamimi Spilot. Chest al è un câs dificil: une femine je in pericul di vite. Jo o voi ta mê stanzie di sore.»
Il vecjo amì di Rocheton al jere li in mancul di une ore.
«Viodistu, Spilot, cumò ti conti il câs da la letare cence non. Scoltimi cun atenzion. Cheste letare je di une femine, come che si sint dal parfum da cjarte. Une femine plene di pôre, tant che no à rivât nancje a scrivi il non dal destinatari. Cun di plui la femine je jentrade in ta ostarie cence che nissun si sedi inacuart. Sigûr alore che a jere vistude di om. La ostarie je simpri plene di fum e confusion e a voltes si pues confondisi di om a om. Ma une femine si sarès viodude.
«La femine ancje si sint smicjade di cualchidun...», al va indenant Rocheton. «Cualchidun al cîr di copâle, viodistu la cjarte da la letare un pôc fruçade. Je la pôre, il fastidi, la voie di platâsi e di domandâ il me jutori. Puare femine...
«La cuestion a devi jessi une vore grivie ancje par un altri particolâr: sul cjanton da la letare si viôt une piçule magle. A somee vin neri, ma invezit al è sanc imbrucjât. E cuant che intun câs al è il sanc, la robe je penze! Pericul, cjarissim il me amì. O vin di movisi a cjatâ la femine, prin che par jê al sedi masse tart!»
«Ce storie ingropade, Comissari. E se invezit a fos dome une letare smenteade par câs sul bancon da la ostarie, salocor di un om che al à une buteghe di parfums, che al veve premure, al à bevût un tai di corse e al à maglât la cjarte?»
Nancje finît di cjacarâ, si sint tucâ intor da puarte da stanzie. Al jentre l'ostîr.
«Comissari, al è di sot un om che al dîs di vê smenteât une letare cence non. Che altre dì al jere jentrât di corse a bevi un tai e, sore pinsîr, al à lassade sul bancon. Mi à dit ancje che al à une buteghe di parfums...»
«Spilot...», al dîs Rocheton. «Eco sberdeât il câs da la letare cence non.»
di Massim Furlan
Etichetis: Contis, Gjenar ironic, Gjenar poliziesc, Massim Furlan
lunedì 4 aprile 2016
… Si o soi jo, Lisute, e tu cui sêstu?
Ogni dì, tor misdì, cuant che il soreli nol sparagne a di nissun il so lusôr, soredut a lis lisiertis che a jessin a pueste des busis dai mûrs par scjaldâsi, Lisute, cul telefonut ben stret tes sôs mans come se al fos une relicuie, si sentave dongje il pin suntune lungje bancje di clap, ben poiade tal zardin denant de glesie.
Lisute di un pieç malade tai gnerfs e tal cûr, cussì al diseve il dotôr e veve pierdude la voie di vivi, la sgrimie, la grinte che sbulie sot la piel de zoventût.
E dome tal clip di chê bancje che al scjaldave il so cuarp sclagn, lunc e malât, e cjatave un fregul di salustri intes sôs grisis e lungjis zornadis.
“Nancje che la vessin striade” e diseve sô mari, che cjalantle e capive che a chê frute, di une vore di timp, tal cjâf i balinavin dome bruts pinsîrs e tal cûr e veve dome lancûr. E dut al jere tacât di cuant che pai siei sedis agns i vevin regalât un telefonut tant inteligjent che in plui des telefonadis, al misurave ancje la fiere. E no dome chê: dentri in chel tramai Lisute e podeve lei il gjornâl, viodi la television, ma soredut cu la sô imagjinazion e podeve rivâ in ogni lûc di chest mont, lontan o visin che al fos stât.
Chel imprest intun prin moment, par jê, al jere stât propit une maravee, une biele citât, un altri mont dut di scuvierzi.
E par chest e jere lade a stâ, cu la sô fantasie, jenfri chê scjatute fate di veri e di plastiche indulà che e veve cognossûts, no si sa trops cristians. Forsit plui di mil.
Pecjât, che jenfri chel trabacul no podeve olmâ l’odôr de lôr piel, sintì se puçavin tal flât o viodi se al cambiave colôr chel biel fantat che i veve fat capî che no si sarès tirade indaûr, se al fos stât li cun jê, e al vès provât a bussâle.
Insome chel telefonut, ancje se tant preseât, al jere stât la sô ruvine
Puare frute, si jere inmalade propit di cuant che jere lade a stâ la dentri, dismenteant il mont vêr che i stave dongje. Indulà che si mangje si bêf, si lavore, si fevele, si vai e si rît.
Lisute puarete, ingjanade des modis, chel mont lu veve dal dut bandonât. Di fat e jere simpri cui dêts sui botons de tastiere di chel telefonin che la veve pardabon striade.
Chel tramai, par jê, al jere deventât piês di une cole, une fissazion che no i lassave un moment di padin. Nancje in chês pocjis voltis che si sentave par gustâ cun so nono. Lui che la veve fate cressi cu lis sôs flabis e braçolantle come une pipine, forsit, al jere l’unic che al varès podût vuarîle di chê brute malatie: liberâle di chê ossession
Ma cemût podevial, se di cuant che al jere lât in pension, di matine a pene sveât, fin prime di indurmidissi al jere simpri tacât inte television? Si pierdeve dal dut dentri in chel scjatulon indulà che dome si bale si cjante e si sivile. Par no dî jenfri chel stes mont che al veve glotude Lisute.
In chel mont virtuâl indulà che dut si smentee e no dome la vite vere di ogni dì, ma ancje i ricuarts. Alì che ancje chel puar om al veve pierdût i siei, come la storie di chel pin, indulà che ogni dì e leve a sentâsi Lisute. Cui che lu veve plantât, i nîts di gardelin che tra i siei ramaçs, di frut, al leve a cirî.
E no dome di chê si jere dismenteât, ma ancje la storie dai claps su chei mûrs dongje de glesie, ancjemò maglâts dal sanc di chei partigjans che in timp di vuere a vevin fusilât i todescs une domenie a pene finide messe grande.
Puar nono, vessial smenteât dome chês storiis, chei ricuarts. Il so cjâf al jere vueit, ma piês ancjemò nol viodeve plui ce che al sucedeve ogni dì sot i siei voi: lis stagjons che cambiin, la int che e nas e che e mûr, lis vueris, che magari cussì no, si fasin simpri plui dongje.Vere, storiis, no simpri bielis, ma di vite vere: lis medisinis plui potentis par vuarî di ogni mâl; i imprescj adats par comedâ chest mont che al va simpri plui indaûr.
di Nello Malisano
Etichetis: Contis, Gjenar romantic, Gjenar sociâl, Nello Malisano
sabato 2 aprile 2016
Contecurte Day - la disfide
Il prin Contecurte day al è vignût cussì ben, ma cussì ben, che… o vin pensât di tornâ a fâlu!
E alore, in gracie dal Comun di Udin e des manifestazions pe Fieste de Patrie dal Friûl, MARTARS AI 5 DI AVRÎL li de BIBLIOTECHE JOPPI, A UDIN, tor 6 sot sere, il vuestri Ostîr cu la sô combricule di sbandâts al à acietât di presentâ in version ridote une gare di Contis Curtis.
Cu lis leturis dal Famei, de Camarele, l’acompagnament dal Cjantôr e une gnove entrade in ostarie, Margarite, si tornarà a meti adun un spetacul che al tire dongje narative e leterature, lenghe furlane e leturis senichis, il dut inte capitâl dal Friûl.
Velu achì l’event facebook, par ducj chei che a vuelin e podin invidâ int, e velu chi il calendari complet des manifestazions pe fieste dal Friûl a Udin!
Us spietin ducj!
Etichetis: Camarele, Cjantôr, Contecurte Day, Contis, Events e Leturis, Famei, Ostîr
venerdì 1 aprile 2016
Nando, la bolp dal pinel
Nando pitôr al veve nomine e snait di savê ben messedâ pinel e colôr.
Un dì un plevan di un paîs da la basse lu clame a pitâ un crist su la crôs, e par davuelzi chê vore oltri il dovût onorari i da lozament fintremai a lavôr finît.
Il contrat al fo fat e Nando al scomence il lavôr dopo vê garantît cun tendis e linzûi a scuindi il mûr de glesie, che nissun al veve di viodi.
Nando al piturave, ma no cun trop gust; no pal lavôr, ma pe monotonie dal past, fertaie cu le cevole a gulizion, fertaie cu le cevole a misdì, al replicave mirinde e la cene e tornave cussì. A corevin i agns dibot subit vuere, e la perpetue si scusave, che di altri nol jere, cussì Nando, pazient, al mangjave chel pôc passât dal convent.
Finalmentri il lavôr al ven concludût e domenie in gran fieste al sarès stât presentât.
Sindic, fabricîrs, bande paesane, president di latarie, sunadôrs di cjampane… al rive il moment di scuvierzi il lavôr.
Al tîr di une cuarde al cole jù il covertôr, ducj i presints a mugugnin, nissun bat lis mans…
Ce jerial sucedût?!
Il signôr al veve il cjâf pleât dut in bande, e plui che une espression di dolôr al pandeve muse di disgust e riviel, come stiçât di un cjatif odôr!
Il plevan dut scaturît al domande a Nando spiegazions…
“Siôr plevan”, al dîs Nando, “Fertaie e cevole a matine, fertaie e cevole a mieç dì, fertaie e cevole a cene, al è normâl che il respîr dal pitôr ai vevi dade che pene!”
di Luciano Marinig
Etichetis: Contis, Gjenar ironic, Luciano Marinig
Iscriviti a: Coments al post (Atom)
ita_Latn tpi_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn fur_Latn fur_Latn fur_Latn fur_Latn fur_Latn fur_Latn